Få dage efter at en dansk militærjurist 23. juni 2004 havde rapporteret til København om en række tilfælde af mishandling og tortur som »slag med kabellignende genstande« og »misbrug på kønsdelene« i et irakisk fængsel besluttede regeringen at stoppe tilsynet med fanger, som danske soldater havde afleveret til irakiske myndigheder og fængsler.

For ni irakiske fanger i det notorisk berygtede retssystem betød det standsede tilsyn, at de ikke mere skulle tilses af en dansk militærjurist, læge og militærpolitifolk for at undgå tortur og mishandling.

De ni specifikke personer fremgår af dokumenter til den nu lukkede Irakkommission, som Politiken har fået aktindsigt i. Ingen ved, hvad der siden skete de ni.